ইচ্ছে থাকলেই উপায় হয়।
এই ‘ইচ্ছে’-টাই আসলে বি ই কলেজের ছাত্রদের মূলধন।  
বছরখানেক আগে উৎসাহী ছাত্রছাত্রীরা তৈরি করেছিলেন এই দলটি। নাম ইচ্ছে। ইউনিভার্সিটির অফিশিয়াল স্বীকৃতিও পেয়েছেন তাঁরা। হিউম্যানিটিজ ডিপার্টমেন্টের প্রধান শুভাশিস বন্দ্যোপাধ্যায় এই দলটি তত্ত্বাবধানে আছেন। ছাত্রদের মধ্যে মানবিকতাবোধ তৈরি করার প্রয়াসই হল ‘ইচ্ছে’।

এই বিষয়ে অন্যান্য খবর

ফুটপাথই পড়ার ঘর ছোট্ট পূজার, জানে না শিশু দিবসের অর্থ
বিদ্যাসাগরের মূর্তির নিচে ছাত্র ছাত্রীদের এই কর্মকাণ্ড কুর্নিশ আদায় করবেই


কলেজসংলগ্ন এলাকার হতদরিদ্র পথশিশুদের জন্য প্রতি সপ্তাহে কোনও না কোনও কাজ করেন এই ছাত্রছাত্রীরা। ওদের মুখের হাসিটাই সবচেয়ে বড় পাওনা। এবারে উদ্দেশ্য ছিল দোলের আগেই ওদের জীবনে রং লাগানো। রং খেলে অযথা সময়ের অপচয় না করে এই সব কচিকাঁচাদের হাতে তুলে দিল রং-তুলির বাক্স আর সাদা কাগজ। খোলা আকাশের নীচে বসে মনের সুখে তারা রঙে-রঙে ফুটিয়ে তুলল তাদের কল্পনা। তাদের পাশে এসে দাঁড়ালেন চিত্রশিল্পী ঈলিনা বণিক। ছোট ছোট হাতগুলো ধরে তিনিও দিলেন তুলির টান। সব ছাত্রছাত্রীরাও হাত লাগাল রঙের খেলায়। প্রতিটি কাগজে ফুটে উঠল রঙিন জীবন-চিত্র।

নতুন রঙে রাঙিয়ে দিলেন বি ই কলেজের ছাত্রছাত্রীরা।               ফোটো: শঙ্খ কর ভৌমিক
তাদের নিয়ে ছাত্রছাত্রীরা বেড়াতে গেলেন ভিক্টোরিয়া মেমরিয়াল হল। ফিরে এসে বি ই কলেজ ক্যাম্পাসেই  তাদের জন্য ব্যবস্থা ছিল ভূরিভোজের। এক দিনে এত কিছু পেয়ে দারুণ খুশি খুদেরা!
রঙের উৎসবে এই সব ম্লান মুখে কল্পনার রং লাগানো কি কোনও অংশে কম আনন্দের? অনেকেই নতুন করে হোলির ভাবনা ভাবতে পারেন। পথশিশুদের নিয়ে!